Craig (2004:282–5) noem ook hoe rekenaarmatige stilistiese analise kan help om dispute oor skrywerskap van ouer tekste op te los, en die impak wat dit kan hê op ons begrip van die literêre kanon. Die volume inligting wat hiervoor ontleed moet word, is egter veels te groot vir ’n mens om akkuraat te verwerk en dus skep die rekenaar moontlikhede om tot heel nuwe insigte rakende die (Afrikaanse) literêre sisteem te kom. Deur middel van digitale koerantartikels kan ’n navorser byvoorbeeld uitvind wanneer ’n term sy verskyning gemaak het, of wanneer ’n kwessie in die media opgeduik het – so het ’n Amerikaanse navorser byvoorbeeld ’n vroeër gebruik van die woord jazz ontdek as wat voorheen bekend was (Bingham 2010:228). Data-ontginning is ook al gebruik om sentimentaliteit in 19de-eeuse Amerikaanse fiksie te ontleed (Horton, Taylor, Yu en Xiang 2006), asook die representasie van geslagtelikheid in Shakespeare se werke (Hota, Argamon, Koppel en Zigdon 2006).